**IHMISOIKEUSVALTUUSKUNTA**

**Aihe** Ihmisoikeusvaltuuskunnan kokous

**Aika Maanantai 5.6.2023 klo 13.15–16.00**

**Paikka** Suuren valiokunnan istuntosali, Pikkuparlamentti tai

TEAMS-linkillä.

**Asialista**

1. Kokouksen avaus ja päätösvaltaisuuden toteaminen

Puheenjohtaja avasi kokouksen klo 13.16 ja totesi valtuuskunnan päätösvaltaiseksi.

**Päätösasiat**

1. IOV:n 20.3.2023 kokouksen pöytäkirjan hyväksyminen

Pöytäkirja hyväksyttiin yksimielisesti.

**Keskusteluasiat**

1. Nuorten asiantuntijoiden havaintoja nuorten oikeuksista ja nuorten asemasta ihmisoikeuskentällä

Nuoret asiantuntijat tavanneet eritaustaisia ja eri tilanteissa olevia nuoria:

* Aktivistinuorten tapaamisessa havaintoja ihmisoikeuskielen vaikeudesta, ihmisoikeuksien käyttämisestä hyökkäyksen välineenä ja ihmisoikeusulottuvuuksien ymmärrettävyydestä.
* Romaninuorten tapaamisessa syrjintäkokemuksia oli esim. koulutuksessa, työelämässä ja vartijoiden toiminnassa.
* Turvapaikanhakijataustaisten nuorten tapaamisessa havaintoja rasismista, Migrin toiminnasta, erilaisesta kohtelusta taustan takia sekä siitä, että ihmisoikeuksien toteutumisen ajateltiin olevan riippuvaista sosioekonomisesta taustasta.
* Vammaisten nuorten tapaamisessa havaintoja haasteista riittävän toimeentulon sekä oikeuden opiskeluun ja työhön toteutumisessa, kuten myös vammaisyleissopimuksen tuntemisessa. Positiivista oli, että nuoret kokivat osallistamisen vahvistuneen.
* Mielenterveyskuntoutujanuorten tapaamisessa havaintoja ihmisoikeuksien toteutumisesta vain ”standarditilanteessa”, mielenterveyspalveluiden ruuhkaantuneisuudesta ja taloudellisten tukijärjestelmien monimutkaisuudesta.
* 25.5.2023 järjestetyn nuorten ihmisoikeustapahtuman yhteinen viesti nuorilta: lisää osallisuutta ja nuorten kuulemista.

Nuorten asiantuntijoiden ohjelman esitys herätti runsaasti keskustelua. Keskustelussa nousi esiin useita erityisesti nuoria koskettavia haasteita.

Ihmisoikeuskasvatus jää usein demokratiakasvatuksen varjoon. Ihmisoikeuskoulutukseen opettajille ja nuorille tulee saada lisää resursseja opetus- ja kulttuuriministeriöstä sekä Opetushallituksesta. Pitäisi kehittää keinoja, joilla nuorten ihmisoikeustietoisuutta saataisiin lisättyä. Oikeustieteellisen ja yhteiskunnallisen tutkimuksen rajapintaa tulisi häivyttää, jotta tutkimuksesta saataisiin molemminpuolista hyötyä.

Nuoret kokevat ihmisoikeuskielen usein vaikeaksi, mikä saattaa vähentää nuorten osallistumista ihmisoikeustyöhön. Kuitenkin ihmisoikeuskielen hankaluus ei ole haaste vain nuorille, vaan usein myös tavallisille ihmisille arkielämässä. Ihmisoikeuksien parissa työtä tekevien tulee kiinnittää huomiota siihen, että asioista puhutaan selkeästi ja ymmärrettävästi. Nuorten asiantuntijoiden ohjelman tapaamisissa on tullut ilmi, että nuoret kaipaavat muun muassa yksinkertaisia ja helposti ymmärrettäviä sopimustekstejä ja mahdollisimman monipuolisesti nuoria tavoittavia kanavia viestintään – kouluista sosiaaliseen mediaan. On tärkeä miettiä, miten viesti tavoittaa nuoret, jos nuoret eivät ole viestin pääryhmä. Nuoret toivoivat tarinallistamista, esimerkkejä ja tiiviitä perusteita siihen, miksi jokin asia on ihmisoikeusasia.

Nuorten aikuisten jääminen ihmisoikeuksien marginaaliin on huolestuttavaa, mutta se heijastaa yhteiskunnallista keskustelua muutenkin. Nuorten kanssa toimivien tulisi osata katsoa nuorten asioita myös oikeuksien näkökulmasta velvollisuuksien lisäksi. Ilman nuorten oikeuksien sopimusta nuorisoala ei ole tarttunut nuorten oikeuksien edistämiseen ihmisoikeusnäkökulmalla. Tulee pohtia, miten Ihmisoikeuskeskus ja ihmisoikeusvaltuuskunta voivat viedä nuorten oikeuksia eteenpäin ja tuoda nuorten ihmisoikeuskeskustelua laajempaan ihmisoikeusdiskurssiin Suomessa. Nuoret voisivat itsekin kouluttaa asiantuntijoita asioista, joista heillä on paljon kokemusta. Molempiin suuntiin menevä keskustelu on hedelmällistä.

Nuorten elämässä sekä taloudelliset, sosiaaliset ja sivistykselliset oikeudet (TSS-oikeudet) että kansalaisoikeudet ja poliittiset oikeudet (KP) ovat tärkeitä. Kansainvälisellä tasolla nuorten TSS-oikeudet tunnistetaan paremmin kuin KP-oikeudet.

Ihmisoikeuspuheen ja -tietoisuuden esiin tuomiseen tarvitaan ideoita nuorilta itseltään. Nuorilta tulevat ajatukset ovat nuorille parempia. Tarvitaan enemmän puhetta eri asioiden ihmisoikeuslähtöisyydestä sekä ihmisoikeuksien käsittelyä konkreettisten esimerkkien kautta. Nuorille tulee myös luoda foorumeita keskusteluun ja osallistumiseen. Haasteena on se, että nuorten oma puhe muun muassa ihmisoikeuksista usein hiljennetään aikuisten tasolta.

**Ajankohtaiset**

1. Jaostojen ajankohtaisia
	* Ikääntyvien oikeuksien jaosto
	* VIOK ([kokousmuistiot)](https://bit.ly/3RfsmV1%29)
	* Työvaliokunnan pöytäkirja (15.5. kokousta ei järjestetty hallitusneuvottelukuulemisen vuoksi)

Kummallakin jaostolla on ollut kolme kokousta tähän mennessä. Jaostoissa on esiintynyt erityisesti toive siitä, että ihmisoikeusvaltuuskunnassa keskusteltaisiin enemmän TSS-oikeuksien tilanteesta sekä mahdollisesti kirjoitettaisiin aiheesta kannanottoa.

VIOK:n huhtikuun kokouksessa käsiteltiin Ihmisoikeuskeskuksen CRPD-lausuntoa, jonka kirjoittamisessa osallistetaan komiteaa. Kokouksessa keskusteltiin myös vammaispalvelulaista ja sen toimeenpanosta. Lain toimeenpanon seurantaan tulisi VIOK:n mukaan perustaa oma työryhmä, jossa on aidosti mukana vammaisjärjestöjen edustajia. VIOK on käsitellyt lisäksi hallitusohjelmaneuvotteluihin liittyviä kysymyksiä. Erityinen huoli VIOK:lla on säästö- ja sopeuttamistoimien vaikutuksista TSS-oikeuksien toteutumiseen. Säästötoimenpiteet johtavat oletettavasti palveluiden leikkaamiseen, mikä lisää eriarvoisuutta. Säästötoimien suunnittelussa ei käydä keskustelua ihmisoikeuksista. VIOK:ssa nousi lisäksi esiin, että keskustelussa syyllistetään usein vammaisia henkilöitä itseään siitä, että he eivät saa esimerkiksi töitä. TSS-oikeuksia tulee nostaa esiin jatkossakin myös IOV:n toimesta.

Ikääntyvien oikeuksien jaostossa on käsitelty muun muassa YK:n riippumattoman ikääntyneiden ihmisoikeuksien asiantuntijan Claudia Mahlerin raporttia ja keskusteltu siitä, mitä pitäisi huomioida tilastoinnissa ja tiedonkeruussa. Usein ikääntyneet jäävät näkymättömiksi. Tilaistoissa ikäjakauma saattaa loppua 65 vuoteen tai ryhmänä on 65+, mikä ei selkeästi näytä eri ikääntyneiden erityispiirteitä. Lisäksi jaosto on keskustellut hallitusohjelmaneuvotteluista. Jaosto pitää eriarvoisuuteen ja palvelujen ja digitalisoitujen palvelujen saavutettavuuteen liittyviä kysymyksiä keskeisinä. Jaosto on huolissaan itsemääräämisoikeuden ja palvelujen oikea-aikaisuuden toteutumisesta, sekä leikkausten vaikutuksista ikääntyneiden palveluihin. Toimissa on otettava huomioon ikääntyneiden monimuotoisuus.

Jaostoiden ajankohtaisia asioita koskevassa keskustelussa nousi myös esiin huoli mahdollisista säästötoimista. Esimerkiksi ikääntyneille tärkeitä palveluja on vähennetty jo aiemmin ja tilanne on ennen säästötoimiakin huono. Hallitusneuvottelijoiden tulisi ymmärtää palvelujen todellinen tilanne. Lisäksi muun muassa nuorille tärkeitä palveluita, kuten mielenterveyspalveluita, ei resursoida tarpeen vaatimalla tavalla. Valtuuskunta oli huolissaan Suomen sosiaaliturvan tason huononemisesta myös yleisesti.

Valtuuskunta toivoi lisää huomiota Euroopan sosiaalisten oikeuksien pilarille. Sosiaalisia oikeuksia koskeva toimintasuunnitelma sisältää ihmisoikeuskysymyksiä, mutta asiasta ei juuri käydä Suomessa keskustelua. EU-oikeus ja EU:n perusoikeuksien toteutuminen tulisi nostaa näkyvämmäksi. Myös EU:n tuomioistuimen ennakkotapauksiin tulisi kiinnittää enemmän huomiota.

1. IOV:n jäsenten ajankohtaisia

Ihmisoikeustoimijoiden on hyvä seurata hallitusohjelmaneuvotteluja. Ihmisoikeustoimijoilta voidaan leikata resursseja yleisen leikkaustarpeen vuoksi, mutta ihmisoikeustyöstä voidaan myös leikata tarkoituksella resursseja poliittisena päätöksenä. Ihmisoikeustoimijoiden tulisi pohtia, miten tällaiseen reagoidaan.

Jukka Viljasen, Niina Mäntylän ja Laura Perttolan uusi kirja *Tieto, valta ja vaikuttaminen oikeusvaltiossa* on julkaistu. Kirjassa käsitellään muun muassa lainvalmistelun perus- ja ihmisoikeusvaikutuksia ja niiden arviointia.

Amnesty International Suomen osasto on nostanut oikeuden terveyteen uudeksi temaattiseksi prioriteetiksi. Amnesty julkaisi [raportin](https://www.amnesty.fi/raportti-tiedan-etten-saa-apua-terveydenhuollon-eriarvoisuus-suomessa/) eriarvoisuudesta terveydenhuollossa.

Useat järjestöt ovat osallistuneet [kannanottoon](https://ihmisoikeusliitto.fi/julkisella-vallalla-on-vastuu-turvata-ihmisoikeudet/), joka muistuttaa julkista valtaa sen vastuusta turvata ihmisoikeuksien toteutuminen.

Ihmisoikeusliiton Älä riko urheilua -kampanja palkittiin kansainvälisesti. Ihmisoikeusliitto järjesti toukokuussa yksityistä vartiointialaa koskevan [seminaarin](https://ihmisoikeusliitto.fi/etninen-profilointi-rehottaa-vartiointialalla/), joissa keskustelijoita huoletti vartiointialalle siirtyneet toimivaltuudet, joita ei seurata riittävästi.

Vanhusasiavaltuutetun ensimmäinen kertomus valtioneuvostolle on julkaistu (ladattavissa vanhusasiavaltuutetun [verkkosivuilta](https://vanhusasia.fi/etusivu)). Kertomuksessa on avattu myös uuden toimijan perustamisen näkökulmia.

Syyskuussa järjestetään Tiedekulmassa tilaisuus ”Miehet yliopistossa”, jossa herätetään keskustelua poikien ja miesten syrjäytymisestä.

Kesäkuussa 2024 järjestetään Helsingissä [konferenssi](https://www.helsinki.fi/en/conferences/reimagining-teachers-and-teacher-education-our-futures) ”Reimagining Teachers and Teacher Education for Our Futures” transformatiivisesta oppimisesta.

Lapsen oikeuksien koulutuskokonaisuus on julkaistu [eOppivassa](https://www.eoppiva.fi/kokoelmat/lapsen-oikeudet/). Lapsen oikeuksien komitea (CRC-komitea) antoi Suomelle [suosituksia](https://tbinternet.ohchr.org/_layouts/15/treatybodyexternal/Download.aspx?symbolno=CRC%2FC%2FFIN%2FCO%2F5-6&Lang=en) kesäkuun alussa.

Yhdenvertaisuusvaltuutettu jatkaa työskentelyään vartiointiteemassa. Etnisen profiloinnin teema on yleisemminkin mukana valtuutetun työssä. Sisäministeriö on asettanut [työryhmän](https://intermin.fi/-/tyoryhma-arvioimaan-yksityisen-turvallisuusalan-ohjausta-valvontaa-ja-koulutusta) arvioimaan yksityisen turvallisuusalan ohjausta, valvontaa ja koulutusta. Poliisihallitus on antanut selvityksen romaneihin kohdistuneesta Kuri1 -operaatiosta.

Yhdenvertaisuusvaltuutettu järjestää [Helsinki Pride -tapahtuman](https://syrjinta.fi/-/tervetuloa-yhdenvertaisuusvaltuutetun-helsinki-pride-tapahtumaan-nuoret-puhuvat-miten-sateenkaarinuorten-hyvinvointia-edistetaan-) ”Nuoret puhuvat – Miten sateenkaarinuorten hyvinvointia edistetään” 27.6.

1. Seurannan ajankohtaiset, kv. raportoinnit, kantelu- ja valitusratkaisut (**LIITE**)
2. IOK:n ajankohtaisia – esittely

IOK:lla oli kesäkuun alussa useita tilaisuuksia, kuten tutkijaseminaari haavoittuvassa asemassa olevien ihmisten oikeuksien toteutumisesta, ja Ukrainan ihmisoikeusvaltuutetun vierailun yhteydessä järjestetyt tilaisuudet ja tapaamiset.

IOK järjesti ennakointityöpajan IOV:n jäsenille, jossa rakennettiin siltoja ennakoinnin ja ihmisoikeustyön välille. IOK:n ennakointiselvitys julkaistaan syksyn aikana, ja sitä pyritään käyttämään IOK:n strategiapohdinnassa jatkossa.

IOK järjesti Pohjoismaisen oikeustapauskilpailun jäsenille tilaisuuden Suomen kansallisesta ihmisoikeusinstituutiosta, saamelaisten oikeuksista ja nuorten oikeuksista kansainvälisellä areenalla.

Loppuvuodesta 2023 julkaistaan IOK:n tilaama selvitys ilmasto- ja ihmisoikeusteemoista.

IOK järjestää 17.10.2023 seminaarin toimeentulosta ihmisoikeutena.

**Kokouksen päättäminen**

Puheenjohtaja päätti kokouksen klo 16:04.

**Vuoden 2023 kokouspäivät 20.3./5.6./25.9./11.12.**

\*\*\*